Rig 45 on yksi Viaplayn suosituimmista sarjoista.

Nordic Entertainment Groupista kerrotaan, että Rig 45 -jännityssarja saa toisen tuotantokauden. Koko kauden ohjaa Aku Louhimies.

Rig 45 on suuri kansainvälinen tuotanto. Ensimmäinen kausi kertoi öljynporauslautan henkilökunnasta, joka sai kimppuunsa armottoman myrskyn ja yhtä armottoman tappajan.

Kakkoskautta tähdittävät muun muassa Gary Lewis (Outlander ja Gangs of New York), Filip Berg (Black Lake), Rune Temte (Captain Marvel) ja Lorcan Cranitch (The Last Kingdom).

Kuvaukset ovat parhaillaan käynnissä Irlannissa. Kakkoskausi tulee ensi-iltaan 2020.

Louhimies on innoissaan uudesta haasteestaan.

– On ollut mahtavaa tehdä yhteistyötä monikansallisen näyttelijäjoukkueen kanssa, Louhimies kertoo IS:lle kuvauskiireiden keskeltä.

– Olemme Dublinissa, josta löytyy erittäin näyttäviä kuvauspaikkoja. Jos näitä mahdollisuuksia ei käyttäisi hyväkseen, se olisi todellista haaskausta, Louhimies ihastelee.

Myös ruotsalaisnäyttelijä Filip Berg on innoissaan tulevasta kuvaussessioista:

– On hauskaa olla mukana toisella Rig 45:n kaudella. Varsinkin nyt, kun Aku ohjaa sen. Tunnen hyvin hänen työnsä ja Tuntematon sotilas todella jätti jäljen minuun. Kunnioitan hänen taitojaan luoda ainutlaatuisia kohtauksia, Berg kehaisee.

Rig 45:n ensimmäinen kausi rikkoi Viaplaylla kaikki aiemmat ennätykset. Se keräsi eniten katsojia avausviikonloppunaan.

– Yhdistämme karismaattisen näyttelijäjoukon, upeat kuvauspaikat ja palkitun ohjaajan, jotka pystyvät toteuttamaan haluamamme visuaalisen tyylin ja jännittävän tarinan, NENT Groupin sisältöjohtaja Jakob Andersen viestittää.